IZVEDBENA UREDBA KOMISIJE (EU) 2021/941

z dne 10. junija 2021

o določitvi posebnega postopka za identifikacijo težkih vozil, ki so odobrena kot delovna vozila, vendar niso registrirana kot taka, in uporabi popravkov letnih povprečnih specifičnih emisij CO2 proizvajalca, da se ta vozila upoštevajo

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) 2019/1242 Evropskega parlamenta in Sveta z dne 20. junija 2019 o določitvi standardov emisijskih vrednosti CO2 za nova težka vozila in spremembi uredb (ES) št. 595/2009 in (EU) 2018/956 Evropskega parlamenta in Sveta ter Direktive Sveta 96/53/ES (1) in zlasti člena 2(3) Uredbe,

ob upoštevanju naslednjega:

(1) Za identifikacijo težkih vozil, ki so odobrena kot delovna vozila, vendar niso registrirana kot taka, je primerno uporabiti podatke, ki so jih sporočili proizvajalci in države članice v skladu z Uredbo (EU) 2018/956 Evropskega parlamenta in Sveta (2).

(2) Za odpravo neskladij v podatkih, sporočenih v zvezi z odobritvami in registracijami v skladu z Uredbo (EU) 2018/956, bi bilo treba državam članicam in proizvajalcem omogočiti, da predložijo pripombe in po potrebi sporočijo nove informacije za popravek predhodno sporočenih informacij.

(3) Popravki, ki so posledica tega, da so težka vozila odobrena kot delovna vozila, vendar niso registrirana kot taka, in ki se uporabljajo za letne povprečne specifične emisije CO2 proizvajalcev, morajo biti sorazmerni in odvračilni, da bi spodbudili pravilno in skrbno obdelavo podatkov ter preprečili napačno pripisovanje emisij CO2 iz takih vozil, bodisi namenoma bodisi iz malomarnosti.

(4) Če bi Komisija menila, da bi vozilo moralo biti registrirano kot delovno vozilo, bi morala ustrezno popraviti podatke, ki so jih sporočile države članice, in vozilo obravnavati kot delovno vozilo za namene člena 2(3) Uredbe (EU) 2019/1242.

(5) Zato se pri izračunu povprečnih specifičnih emisij CO2 proizvajalca napačno pripisana težka vozila upoštevajo s svojimi emisijami CO2, določenimi na podlagi profilov delovnih namembnosti, ki so višje od emisij CO2, določenih na podlagi profilov namembnosti v zvezi z dostavo, in so zato manj ugodne za proizvajalca, kot če bi bilo vozilo že od začetka pravilno odobreno kot dostavno vozilo.

(6) Ukrepi iz te uredbe so v skladu z mnenjem Odbora za podnebne spremembe –

SPREJELA NASLEDNJO UREDBO:

Člen 1 Identifikacija težkih vozil, ki so odobrena kot delovna vozila, vendar niso registrirana kot taka 1. Komisija na podlagi podatkov, ki jih sporoči proizvajalec v skladu s členom 5 Uredbe (EU) 2018/956, pripravi seznam težkih vozil, ki so bila v smislu člena 2(3) Uredbe (EU) 2019/1242 odobrena kot delovna vozila, vendar na podlagi podatkov, ki so jih sporočile države članice v skladu s členom 4 Uredbe (EU) 2018/956, niso bila registrirana kot delovna vozila. 2. Komisija pristojnim organom iz člena 4(2) Uredbe (EU) 2018/956 in kontaktnim točkam, ki jih proizvajalec imenuje v skladu s členom 5(2) Uredbe (EU) 2018/956, zagotovi ustrezne dele seznama iz odstavka 1. 3. Pristojni organi in proizvajalci lahko Komisiji v enem mesecu po prejemu seznama iz odstavka 2 predložijo pojasnila o pravilnosti podatkov, sporočenih v skladu s členoma 4 in 5 Uredbe (EU) 2018/956. 4. Komisija po prejemu pojasnil ali po izteku enomesečnega obdobja iz odstavka 3 oceni seznam težkih vozil iz odstavka 1 na podlagi sporočenih pojasnil, predloženih v skladu z odstavkom 3, argumentov udeleženih strani in morebitnih nadaljnjih preiskav. 5. Če Komisija na podlagi rezultatov ocene iz odstavka 4 ugotovi, da so bila težka vozila, identificirana v skladu z odstavkom 1, pravilno registrirana kot vozila, ki niso delovna, uporabi popravke letnih povprečnih specifičnih emisij CO2 proizvajalca v skladu s členom 2, da se ta vozila upoštevajo. 6. Komisija lahko na podlagi tehničnih značilnosti zadevnih vozil prvotno predloženo odobritev delovnega vozila nadomesti z odobritvijo za isto težko vozilo, ki ga glede na njegove tehnične značilnosti proizvajalec s ponovnim izračunom razvrsti v skupino vozil 4, 5, 9 ali 10 preglednice 1 v Prilogi I k Uredbi Komisije (EU) 2017/2400 (3). V takem primeru Komisija ne uporabi popravkov letnih povprečnih specifičnih emisij CO2 proizvajalca v skladu s členom 2, da bi upoštevala navedena vozila, temveč se ta vozila vključijo v določitev specifičnih emisij CO2 proizvajalca v skladu z določbami Uredbe (EU) 2019/1242, zlasti če je proizvajalec sprejel ukrepe, ki jih je na podlagi informacij, ki so v času izjave na voljo, mogoče razumno pričakovati, da bi potrdil pravilnost izjave o poklicnem vozilu. 7. Če Komisija na podlagi rezultatov ocene iz odstavka 4 ugotovi, da bi morala biti težka vozila, identificirana v skladu z odstavkom 1, registrirana kot delovna vozila, popravi podatke, ki jih je sporočila država članica v skladu s členom 4 Uredbe (EU) 2018/956, in o tem popravku obvesti državo članico, v kateri so bila ta težka vozila registrirana.

Člen 2 Uporaba popravkov povprečnih specifičnih emisij CO2 Če obstajajo težka vozila, ki ustrezajo določbam člena 1(5), se letne povprečne specifične emisije CO2 proizvajalca popravijo na naslednji način: (avgCO2sg)corr = (Vsg x avgCO2sg + Σv CO2Vv ) / (Vsg + Vocsg), pri čemer je/so: avgCO2sg povprečne specifične emisije CO2 proizvajalca, opredeljene v točki 2.2 Priloge I k Uredbi (EU) 2019/1242; Vsg število novih težkih vozil proizvajalca v podskupini vozil sg, razen delovnih vozil, v skladu s členom 4(a) Uredbe (EU) 2019/1242; Σv vsota vseh težkih vozil proizvajalca v podskupini vozil sg, v skladu z določbami člena 1(5); CO2Vv povprečje emisij CO2 v g/tkm delovnega vozila v za vse različne kombinacije profilov namembnosti, obremenitev in vrst goriva, sporočenih v skladu z Uredbo (EU) 2018/956; Vocsg število težkih vozil proizvajalca v podskupini vozil sg, v skladu s členom 1(5). Popravljene povprečne specifične emisije CO2 proizvajalca (avgCO2sg)corr nadomestijo povprečne specifične emisije CO2 proizvajalca avgCO2sg za namene Uredbe (EU) 2019/1242.

Člen 3 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 10. junija 2021 Za Komisijo predsednica Ursula VON DER LEYEN

(1) UL L 198, 25.7.2019, str. 202.

(2) Uredba (EU) 2018/956 Evropskega parlamenta in Sveta z dne 28. junija 2018 o spremljanju emisij CO2 in porabe goriva pri novih težkih vozilih ter o poročanju o njih (UL L 173, 9.7.2018, str. 1).

(3) Uredba Komisije (EU) 2017/2400 z dne 12. decembra 2017 o izvajanju Uredbe (ES) št. 595/2009 Evropskega parlamenta in Sveta glede določitve emisij CO2 in porabe goriva pri težkih vozilih ter o spremembi Direktive 2007/46/ES Evropskega parlamenta in Sveta in Uredbe Komisije (EU) št. 582/2011 (UL L 349, 29.12.2017, str. 1).